# 3.5. O sistema diédrico de representación

## Glosario

## Dimensións

Definición:

  Medidas que nos indican o tamaño dun obxecto: ancho (de lado a lado), longo (de diante cara atrás) e alto (de abaixo cara arriba).

Exemplo:

  A caixa de zapatos ten tres dimensións: longa, ancha e alta.

## Eixo

Definición:

  Liña imaxinaria que serve como referencia para orientar e dividir un debuxo.

Exemplo:

  Debuxaron o eixo vertical para poder colocar o alzado.

## Escala

Definición:

  É a relación entre o tamaño real que ten un obxecto e o tamaño con que o debuxamos no papel.

Exemplo:

  Se queremos representar unha mesa da aula nun papel, deberemos debuxala cunha escala de redución, é dicir, reducir as medidas para que entre no papel.

## Obxecto tridimensional

Definición:

  Obxecto que ten tres dimensións: ancho, longo e alto. Ocupa un espazo e polo tanto ten volume.

Exemplo:

  Unha cunca é un obxecto tridimensional.

## Perspectiva

Definición:

  Forma de representar obxectos sobre o papel para que pareza que teñen profundidade, tal e como os vemos na realidade.

Exemplo:

  O debuxo en perspectiva fai que o cubo pareza saír do papel.

## Plano

Definición:

  Superficie plana e imaxinaria sobre a que debuxamos as diferentes vistas dun obxecto.

Exemplo:

  Colocaremos a vista superior sobre o plano horizontal.

## Planos de proxección

Definición:

  Planos perpendiculares entre si onde se proxectan as diferentes vistas dun obxecto. Temos o plano vertical e o plano horizontal.

Exemplo:

  O plano vertical é onde se debuxa o alzado.

## Proxeccións e liñas de proxección

Definición:

  As proxeccións son as imaxes do obxecto que obtemos ao proxectar as súas formas sobre un plano. As liñas de proxección son liñas imaxinarias que conectan o obxecto coa súa vista no plano.

Exemplo:

  As liñas de proxección axúdannos a aliñar correctamente as vistas.

## Representación gráfica

Definición:

  Debuxo ou esquema que mostra como é un obxecto, idea ou unha construción.

Exemplo:

  O plano do cuarto é unha representación gráfica da súa distribución.

## Sistema de representación

Definición:

  Conxunto de regras e técnicas que se empregan para debuxar obxectos no papel de forma clara.

Exemplo:

  O sistema diédrico é un dos sistemas de representación no que empregamos varias vistas para representar un obxecto.

## Vistas diédricas

Definición:

  Distintas formas de ver un obxecto proxectado sobre os planos. Diferenciamos tres: vista frontal (alzado), vista superior (planta) e vista lateral (perfil).

Exemplo:

  Se debuxamos un armario coas súas vistas diédricas, será a vista frontal a que nos mostre a porta do mesmo.

# Que son os sistemas de representación?

A maioría dos obxectos que empregades de forma cotiá teñen tres dimensións, é dicir, teñen volume e polo tanto ocupan un espazo. Cando nos referimos a tres dimensións, falamos do longo, ancho e alto do obxecto en cuestión. Que pasa se queredes representar nun papel, que só ten dúas dimensións, calquera obxecto que ten tres dimensións?

Sempre estades rodeados de obxectos tridimensionais, como unha pelota, unha caixa, unha cadeira… para poder estudar, deseñar e construír cousas, necesitades poder representar estes obxectos da forma máis sinxela e comprensible posible nun plano (papel).

Para conseguir este obxectivo empréganse os sistemas de representación, que son unha serie de normas do debuxo xeométrico que permiten representar volumes tridimensionais en superficies bidimensionais.

Existen diferentes sistemas de representación: sistema de planos acoutados, sistema diédrico, sistema axonométrico e sistema cónico. Cada un deles funciona de forma diferente, mais teñen o mesmo fin: representar o volume.

Ides centrarvos no sistema diédrico e en como representar obxectos grazas ás vistas diédricas.

## Lectura facilitada

A maioría dos obxectos que empregades de forma cotiá teñen tres dimensións.

Teñen volume e polo tanto ocupan un espazo.

Cando nos referimos a tres dimensións, fálase:

- Do longo do obxecto.
- Do ancho do obxecto.
- Do alto do obxecto.

Que pasa se queredes representar nun papel, que só ten dúas dimensións, calquera obxecto que ten tres dimensións?

- Sempre estades rodeados de obxectos tridimensionais, como:
- Unha pelota.
- Unha caixa.
- Unha cadeira.

Necesitades poder representar estes obxectos da forma máis sinxela e compresible posible nun plano (papel).

Para conseguir este obxectivo empregaredes os sistemas de representación.

Son unha serie de normas do debuxo xeométrico que permiten representar volumes tridimensionais.

Existen diferentes sistemas de representación:

- Sistema de planos acoutados.
- Sistema diédrico.
- Sistema axonométrico.
- Sistema cónico.

Funcionan de forma diferente.

Teñen o mesmo fin: representar o volume.

Ides centrarvos no sistema diédrico e en como representar obxectos grazas ás vistas diédricas.

## Audio

audio/wav

# O sistema diédrico

O sistema diédrico é un sistema de representación que permite representar os obxectos tridimensionais en dúas dimensións grazas ás vistas diédricas.

E que son as vistas diédricas?

Son unha forma especial de representar obxectos en 3 dimensións; neste sistema empréganse dúas ou tres vistas do obxecto, cada unha desde un ángulo diferente. Polo tanto, o primeiro que tedes que saber é o lugar desde onde ides observar o obxecto.

Como xa vistes antes, o obxecto ten tres dimensións e polo tanto ten lonxitude, anchura e altura; para poder debuxalo nun papel, necesitades as seguintes vistas:

## Lectura facilitada

O sistema diédrico é un sistema de representación que permite representar os obxectos tridimensionais en dúas dimensións.

E que son as vistas diédricas?

Son unha forma de representar obxectos en 3 dimensións.

Neste sistema empréganse dúas ou tres vistas do obxecto, cada unha desde un ángulo diferente.

O primeiro que tedes que saber é o lugar desde onde ides a observar o obxecto.

O obxecto ten tres dimensións e polo tanto ten :

- Lonxitude.
- Anchura.
- Altura.

Para poder debuxalo nun papel, necesitades as seguintes vistas:

## Audio

audio/wav

## Vista frontal ou alzado

Se vos situades xusto diante do obxecto, coma quen mira un edificio de fronte, ou neste caso, un tren, a imaxe que se obtén é a vista frontal ou alzado. No sistema diédrico, esta é a proxección principal, onde se representa a altura e a anchura do obxecto. Todas as arestas que se poden ver desde esta posición aparecen como liñas visibles nesta vista.

## Audio

audio/wav

## Vista superior ou planta

Agora imaxinade que vos colocades enriba do obxecto, como se o estiverades vendo desde un dron ou un plano cenital. A representación que se obtén chámase vista superior ou planta, e mostra a disposición do obxecto no plano horizontal, é dicir, o longo e o ancho. Nesta vista, igual que nas demais, as arestas visibles represéntanse como liñas.

## Lectura facilitada

Agora imaxinade que vos colocades enriba do obxecto, como se o estiverades vendo desde un dron ou un plano cenital.

A representación que se obtén chámase vista superior ou planta.

Mostra a disposición do obxecto no plano horizontal, é dicir, o longo e o ancho.

Nesta vista, igual que nas demais, as arestas visibles represéntanse como liñas.

## Audio

audio/wav

## Vista lateral ou perfil

Se vos colocades a un lado do obxecto, como se estiverades a ollar o tren desde un dos seus laterais, o que vedes é o perfil. Esta vista mostra o fondo e a altura do obxecto. No sistema diédrico, isto chámase vista lateral ou perfil, e todas as arestas do obxecto vense como liñas.

## Lectura facilitada

Se vos colocades a un lado do obxecto, como se estiverades a ollar o tren desde un dos seus laterais, o que vedes é o perfil.

Esta vista mostra o fondo e a altura do obxecto.

No sistema diédrico, isto chámase vista lateral ou perfil

Todas as arestas do obxecto vense como liñas.

## Audio

audio/wav

# Como funciona o sistema diédrico?

Ides ver como se conseguen as vistas diédricas e a metodoloxía que emprega.

O sistema diédrico componse principalmente de dous planos, un plano horizontal e outro vertical, que se cortan de forma perpendicular entre eles. A liña común que se xera ao cortarse estes dous planos coñécese como liña de terra.

Moitas veces non é suficiente para que o obxecto quede totalmente definido, polo que aparece un terceiro plano, que é perpendicular aos dous anteriores e coñécese como plano de perfil; neste plano é no que proxectaredes o perfil do voso obxecto.

Estes tres planos, danvos as tres vistas principais: a vista frontal, a vista lateral e a vista superior do obxecto. Estas tres vistas permítenvos entender o obxecto desde diferentes perspectivas.

Para pasar dun obxecto 3D a vistas diédricas, utilízanse o que se coñece como liñas de proxección. Estas liñas de proxección pasarán por todos os vértices do obxecto ata “chocar” cos planos e proxectarse neles. Na seguinte imaxe podedes ver esas liñas representadas en cor maxenta e descontinuas.

Unha vez que tedes proxectado o obxecto nos tres planos (é dicir, as vistas diédricas), o que se fai é abater estes planos ata conseguir telos colocados nun único plano (bidimensional), o que se corresponde coa folla de debuxo, o papel.

As tres vistas diédricas organízanse nun cadro que contén estas tres vistas e coñécese como cadro de vistas diédricas; máis adiante veredes como se sitúan no cadro.

## Lectura facilitada

Ides ver como se conseguen as vistas diédricas e a metodoloxía que emprega:

O sistema diédrico componse principalmente de dous planos:

- Plano horizontal.
- Plano vertical.

Córtanse de forma perpendicular entre eles.

A liña común que se xera ao cortarse estes dous planos coñécese como liña de terra.

Moitas veces non é suficiente para que o obxecto quede definido, polo que aparece un terceiro plano.

É perpendicular aos dous anteriores e coñécese como plano de perfil.

Neste plano é no que proxectaredes o perfil do voso obxecto.

Estes tres planos, danvos as tres vistas principais:

- Vista frontal.
- Vista lateral.
- Vista superior do obxecto.

Estas tres vistas permítenvos entender o obxecto desde diferentes perspectivas.

Para pasar dun obxecto 3D a vistas diédricas, utilízanse o que se coñece como liñas de proxección.

Estas liñas de proxección pasarán por todos os vértices do obxecto ata “chocar” cos planos e proxectarse neles.

Unha vez proxectado o obxecto nos tres planos (é dicir, as vistas diédricas).

Abatides estes planos ata conseguir telos colocados nun único plano (bidimensional), o que se corresponde coa folla de debuxo, o papel.

As tres vistas diédricas organízanse nun cadro que contén estas tres vistas e se coñece como cadro de vistas diédricas.

## Audio

audio/wav

# Como se len as vistas diédricas?

Moi sinxelo!

Cada vista mostra unha “proxección” do obxecto e as tres xuntas danvos toda a información de como é ese obxecto no espazo tridimensional.

Tedes que ter en conta cal é o alzado, que estará indicado cunha frecha ou no caso de escollerdes vosoutros un obxecto, teredes que decidir cal é a súa vista principal, é dicir, a vista frontal ou alzado.

Tedes que situar o obxecto dentro dos planos, e ver como se proxecta neles. Na seguinte imaxe podedes observar como as liñas de proxección pasan por todos os vértices ata chegar aos 3 planos.

Se mirades a vista frontal, vedes a forma que ten ese obxecto cando o ollades de fronte.

Se mirades a vista lateral, vedes a forma que ten ese obxecto cando o ollades desde o lado.

Se mirades a vista superior, vedes a forma que ten ese obxecto cando o ollades desde arriba.

Colocadas todas as vistas sobre os tres planos, estes abátense (xiran) ata situarse os tres nun único plano, que se corresponde co plano do papel, e así poder debuxalo en dúas dimensións.

## Lectura facilitada

Cada vista mostra unha “proxección” do obxecto e as tres xuntas danvos toda a información de como é ese obxecto no espazo tridimensional.

Tedes que ter en conta cal é o alzado, que estará indicado cunha frecha.

No caso de escollerdes un obxecto, teredes que decidir cal é a súa vista principal, é dicir, a vista frontal ou alzado.

Tedes que situar o obxecto dentro dos planos, e ver como se proxecta neles.

Na seguinte imaxe podedes observar como as liñas de proxección pasan por todos os vértices ata chegar aos 3 planos.

Se mirades a vista frontal, vedes a forma que ten ese obxecto cando o ollades de fronte.

Se mirades a vista lateral, vedes a forma que ten ese obxecto cando o ollades desde o lado.

Se mirades a vista superior, vedes a forma que ten ese obxecto cando o ollades desde arriba.

Colocadas todas as vistas sobre os tres planos, estes xiran ata situarse os tres nun único plano.

E así poder debuxalo en dúas dimensións.

## Audio

audio/wav

# Como se debuxan as vistas diédricas?

Xa vistes, que ao abater os planos nos que proxectamos as diferentes vistas, quedan colocados dunha forma determinada, e ademais permite poder debuxalos nun plano bidimensional como é o papel.

Para colocar as vistas correctamente, hai que ter en conta un par de cousas. O primeiro, é saber cal consideramos a vista frontal do obxecto (é dicir, o alzado); e, en segundo lugar, tal é como se coloque o obxecto no espazo, saber se estamos vendo o lateral esquerdo ou dereito do obxecto (é dicir, o perfil).

Tendo en conta estas dúas cousas:

Primeiro, ides debuxar dous eixos perpendiculares entre si, un vertical e outro horizontal, centrados no papel.

O alzado sempre vai colocado enriba da planta do obxecto, e estará indicado cunha frecha.

O perfil vai colocado ao lado do alzado. Esta vista varía de posición, segundo vexades o perfil dereito ou o esquerdo do obxecto. Tedes que telo en conta antes de comezar a debuxar as vistas diédricas.

## Lectura facilitada

Ao xirar os planos, quedan colocados dunha forma determinada e permite poder debuxalos no papel.

Para colocar as vistas correctamente, hai que ter en conta un par de cousas.

- Primeiro, é saber cal considerades a vista frontal do obxecto (é dicir, o alzado).
- Segundo, tal é como se coloque o obxecto no espazo, saber se estades vendo o lateral esquerdo ou dereito do obxecto (é dicir, o perfil).

Tendo en conta estas dúas cousas:

1. Debuxade dous eixos perpendiculares entre si, un vertical e outro horizontal, centrados no papel.

2. O alzado sempre vai colocado enriba da planta do obxecto, e estará indicado cunha frecha.

3. O perfil vai colocado ao lado do alzado.

4. Esta vista varía de posición, segundo vexades o perfil dereito ou o esquerdo do obxecto.

Tede isto en conta antes de comezar a debuxar as vistas diédricas.

## Audio

audio/wav

## Perfil dereito

No exemplo, a frecha indica a vista frontal (alzado), polo tanto, estades vendo o perfil dereito. Cando vedes o perfil dereito do obxecto, nas vistas diédricas debúxase á esquerda do alzado. A vista superior (planta), sempre vai colocada debaixo do alzado.

## Lectura facilitada

No exemplo, a frecha indica a vista frontal (alzado), polo tanto, estades vendo o perfil dereito.

Cando vedes o perfil dereito do obxecto, nas vistas diédricas debúxase á esquerda do alzado.

A vista superior (planta), sempre vai colocada debaixo do alzado.

## Audio

audio/wav

## Perfil esquerdo

No exemplo, a frecha indica a vista frontal (alzado), polo tanto, estades vendo o perfil esquerdo. Cando vedes o perfil esquerdo do obxecto, nas vistas diédricas debúxase á dereita do alzado. A vista superior (planta), sempre vai colocada debaixo do alzado.

## Lectura facilitada

No exemplo, a frecha indica a vista frontal (alzado), polo tanto, estades vendo o perfil esquerdo.

Cando vedes o perfil esquerdo do obxecto, nas vistas diédricas debúxase á dereita do alzado.

A vista superior (planta), sempre vai colocada debaixo do alzado.

## Audio

audio/wav

Por último, sempre ten que haber correspondencia entre as vistas.

Tendo en conta que, o longo, ancho e alto do obxecto vai ser o mesmo en todas as vistas:

- A altura será a mesma no perfil e no alzado.
- O ancho será o mesmo no alzado e na planta.
- A profundidade será a mesma na planta e no perfil.

## Lectura facilitada

Por último, sempre ten que haber correspondencia entre as vistas

Tendo en conta que o longo, ancho e alto do obxecto vai a ser o mesmo en todas as vistas.

Polo que:

- A altura será a mesma no perfil e no alzado.
- O ancho será o mesmo no alzado e na planta.
- A profundidade será a mesma na planta e no perfil.

## Audio

audio/wav

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)